32001R0703
L 098/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 703/2001 НА КОМИСИЯТА
от 6 април 2001 година
относно определяне на активнитe вещества на продукти за растителна защита, които трябва да бъдат оценени по време на втория етап от посочената в член 8, параграф 2 от Директива 91/414/ЕИО на Съвета работна програма, и за изменение на списъка с определените за докладващи по тези вещества държави-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/21/ЕО на Комисията (2),
като взе предвид Регламент (ЕО) № 451/2000 на Комисията от 28 февруари 2000 г. относно определяне на подробни правила за изпълнение на втория и третия етап от работната програма, посочена в член 8, параграф 2 от Директива 91/414/ЕИО (3), и по-специално член 5, параграфи 2 и 6 от него.
като има предвид, че:
(1)
Производителите, които желаят включване в приложение I към Директива 91/414/ЕИО на активните вещества, които към 26 юли 1993 г. вече са били на пазара и фигурират в списъка на приложение I към Регламент (ЕО) № 451/2000, бяха призовани да нотифицират съответната докладваща държава-членка за това си желание най-късно на 31 август 2000 година.
(2)
Докладващите държави-членки представиха на Комисията доклад за нотификации, които отговарят на критериите за допустимост, посочени в част 1 от приложение V към Регламент (ЕО) № 451/2000, в съответствие с член 5, параграф 1 от посочения регламент.
(3)
Комисията продължи разглеждането на тези нотификация в сътрудничество с Постоянния фитосанитарен комитет, за да се определи дали те са били получени от докладващите държави-членки преди предвидената крайна дата и дали отговарят на критериите за допустимост.
(4)
Следва да бъде взето решение, с което да се определят активните вещества, подлежащи на оценка в рамките на регламента, както и лицата, които са оправомощени да действат като нотификаторите за тези вещества.
(5)
Определянето на докладващите държави-членки по втория етап от работната програма, посочена в член 8, параграф 2 от Директива 91/414/ЕИО, се извършва в съответствие с член 4, параграф 1 и приложение I към Регламент (ЕО) № 451/2000. Поради някои дисбаланси, появили се в хода на разглеждането на исканията за вписвания в приложение I, ролята на докладващата държава-членка за някои активни вещества трябва да бъде прехвърлена на друга държава-членка.
(6)
За да се гарантира, че разглеждането, посочено в член 8, параграф 2 от Директива 91/414/ЕИО, може да приключи в изискваните срокове, трябва да се фиксира също и крайна дата за представяне на докладващата държавата-членка на досиетата и останалата техническа и научна информация, изисквана по силата на Регламент (ЕО) № 451/2000.
(7)
Имената и адресите на производителите, които са представили нотификация, което отговаря на гореспоменатите критерии, трябва да бъдат публикувани, за да се гарантира установяването на контакти, с оглед представянето на колективни досиета.
(8)
Мерките, предвидени в настоящия регламент, са в съответствие със становището на Постоянния фитосанитарен комитет.
ПРИЕ НАСТОЯЩИЯ РЕГЛАМЕНТ:
Член 1
1. Списъкът с активните вещества, които ще бъдат оценени в рамките на Регламент (ЕО) № 451/2000, е даден в графа А от приложение I към настоящия регламент.
2. Държавата-членка, определена като докладваща държава-членка за всяко от посочените в параграф 1 вещества, е отбелязана в графа Б от приложение I срещу съответното активно вещество.
3. Производителите, които са представили в срок нотификация в съответствие с член 4, параграф 2 от Регламент (ЕО) № 451/2000, са изброени в графа В от приложение I към настоящия регламент под формата на код с три до пет букви срещу съответното активно вещество. В приложение II към настоящия регламент за всяка кодова идентификация са отбелязани името и адресът на всеки производител.
Член 2
Срокът, посочен в член 5, параграф 4, букви в) и г) от Регламент (ЕО) № 451/2000, за представяне на досиета и друга релевантна информация на докладващата държава-членка е до 30 април 2002 г.
Член 3
Настоящият регламент влиза в сила на 1 май 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 април 2001 година.